משה מזרחי (במאי קולנוע)

[שמאל|ממוזער|250px|[יוני המנחם עם מיכל בת-אדם ומשה מזרחי]]
**משה מזרחי** (5 בספטמבר 1931 – 3 באוגוסט 2018) היה במאי קולנוע, תסריטאי, שחקן ומפיק ישראלי יליד מצרים. זוכה פרס האוסקר לסרט הזר הטוב ביותר ב-1977, פרס על מפעל חיים מפסטיבל הסרטים הבינלאומי בחיפה 1994 ופרס אופיר על מפעל חיים ב-2001.

## ביוגרפיה
משה מזרחי נולד באלכסנדריה במצרים שם ספג תרבות צרפתית ים-תיכונית, שאופיינה במפגש רב תרבותי בין מיעוטים מיוון, ארמניה, טורקיה, וארצות ים-תיכוניות אחרות אשר היוו חלק נכבד מאוכלוסיית העיר באותה תקופה. תרבות זו שימשה בסיס ליצירתו של משה ובסרטיו מופיעה ערגה לתום הילדות שאפיין תקופה זו. עלה לישראל ב-1946 מאלכסנדריה יחד עם אמו האלמנה ואחיו שבתאי. המשפחה התיישבה ביפו ועברה חבלי קליטה קשים. משבר גדול התחולל סמוך לעלייתם כאשר סבו, אבי אימו, נפטר בישראל והאם הפכה למפרנסת המשפחה. דמות אימו משמשת כמרכיב מרכזי ביצירתו הרואה בדמות האישה את ההשראה והיצירה, ובלעדיה, כדבריו, נותר היה הגבר ברברי.

התחנך בחברת נוער בקיבוץ מעברות והושפע מתפיסת עולם קומוניסטית. ב-13 ביולי 1948 נהרג אחיו בגיל תשע בהפצצה של חיל האוויר המצרי. הימים היו ימי קרבות לטרון, ובבית הקברות נחלת יצחק לא היו די קברנים, כדי לכרות את הקברים הרבים וכך, נאלצו מזרחי ודודו לכרות את קברו של אחיו.

יכולתו של מזרחי ללמוד ולהתאים את עצמו לסביבה שבה נמצא, איפשרה לו להתערות בחיי הקיבוץ, ולאחר מכן בסביבה הישראלית. תוך כדי עיסוקו בתרגום סרטים, התחדדה בו ההכרה שייעודו הוא בימוי סרטים. מאחר שתעשיית הסרטים בישראל הייתה בראשית דרכה, החליט לנסוע לפריז. ב-1958 נסע לצרפת ללימודי קולנוע ונשאר ליצור שם. ב-1970, ביים את סרטו הראשון "אורח בעונה מתה".

בשנות ה-70 חזר לישראל, עסק בבימוי סרטים ישראליים ובמקביל עבד גם בצרפת. בין 1970 ל-1973 ביים חמישה סרטים ארוכים:
אורח בעונה מתה - 1970, חרוזים לסופי - 1971, אני אוהב אותך רוזה - 1972 ושני סרטים ב-1973: הבית ברחוב שלוש ואבו אל בנאת (בכיכובם של יוסף שילוח ומיכל בת-אדם).

בשנת 1977 יצר את סרטו עטור השבחים "כל החיים לפניו", על פי ספרו של אמיל אז'אר. הסרט נבחר על ידי חברי האקדמיה האמריקאית לקולנוע לסרט הזר הטוב ביותר לשנת 1977 בתחרות פרס אוסקר. בסרט כיכבו השחקנית הצרפתייה סימון סיניורה והישראלית מיכל בת-אדם, אשתו של מזרחי (מלבדו זכה ב-2019 גם הישראלי גיא נתיב בפרס האוסקר על סרטו הקצר "Skin").

בפברואר 2019 יצא לאור הספר "מבוא לאהבה: הסרטים של משה מזרחי" מאת מרט פרחומובסקי, הכולל שיחות עם מזרחי על חייו וסרטיו וכן ניתוחים של סגנונו ויצירתו. הספר יצא בהוצאת ליריקה ובעריכת עליזה ציגלר.

מזרחי היה נשוי עד יום מותו לשחקנית-במאית מיכל בת-אדם ולהם בן, דניאל.

הוא שימש מורה מן החוץ באוניברסיטת תל אביב בחוג לקולנוע וטלוויזיה.

## פרסים ומועמדויות של סרטיו
* סרטו הראשון, "אורח בעונה מתה", היה מועמד לפרס גלובוס הזהב לסרט הזר הטוב ביותר ולפרס דוב הזהב בשנת 1970
* סרטו "אני אוהב אותך רוזה" היה מועמד לפרס דקל הזהב ולפרס אוסקר לסרט הזר הטוב ביותר בשנת 1972
* סרטו "הבית ברחוב שלוש" היה מועמד לפרס אוסקר לסרט הזר הטוב ביותר בשנת 1973
* סרטו "אבו אל בנאת" היה מועמד לפרס דקל הזהב בשנת 1973
* סרטו "כל החיים לפניו" זכה בפרס אוסקר לסרט הזר הטוב ביותר בשנת 1977
*פרס על מפעל חיים מפסטיבל הסרטים הבינלאומי בחיפה 1994
*פרס אופיר על מפעל חיים בתחום הקולנוע 2001

## מסרטיו כבמאי
* לור (סדרת טלוויזיה) - 1969
* אורח בעונה מתה - 1970
* חרוזים לסופי - 1971
* אני אוהב אותך רוזה - 1972
* הבית ברחוב שלוש - 1973
* אבו אל בנאת - 1973
* איש רחל - 1975
* כל החיים לפניו - 1977
* יקר לא ידוע - 1980
* שלחתי מכתב לאהובתי - 1981
* חיים נמשכים - 1982
* נעורים - 1983
* מלחמה ואהבה - 1985
* אהבה גנובה - 1986
* אוכלמסמרים - 1988
* ורבורג (סדרת טלוויזיה) - 1992
* נשים - 1996
* סוף שבוע בגליל - 2008

## מסרטיו כמפיק
* רגעים - 1979
* חיים זה חיים - 2003

## מסרטיו כשחקן
* אישה זרה - 1993
* אהבה ממבט שני - 1998
* חיים זה חיים - 2003
* ריטה שם זמני - 2007
* הדרך לאן - 2017

## קישורים חיצוניים

* 
* 
* 
* 
* 
* 
* 
* 
**בעקבות מותו:**
* 
* 
*  "אבו אל בנ"ת את: האלטרנטיבה של משה מזרחי לסרטי הבורקס": פודקאסט להאזנה של תוכנית הרדיו "פסטיבל כאן", בהגשת דני מוג'ה ויונתן גת
*אלי אשד, יחסי גבר ואישה בירושלים בסוף המאה ה-19 : הירהורים על הסרט "אני אוהב אותך רוזה " של משה מזרחי
*אלי אשד, יעקב אבינו כוכב קולנוע :איש רחל של משה מזרחי הסרט "הכנעני" הישראלי הראשון והאחרון וגם סרטים אחרים על יעקב ונשותיו
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:במאי קולנוע ישראלים
קטגוריה:זוכי פרס אופיר: מפעל חיים
קטגוריה:עולים לאחר מלחמת העולם השנייה
קטגוריה:מועמדים ישראלים לפרס אוסקר
קטגוריה:ישראלים זוכי פרס אוסקר
קטגוריה:זוכי פרס אריק איינשטיין: קולנוע
קטגוריה:ישראלים ילידי מצרים
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1931
קטגוריה:ישראלים שנפטרו ב-2018